Жусубалиева Зуура
Жусубалиева Зуура Оймочу. 1926-ж. Ат-Башы районундагы Баш-Кайынды айылында төрөлгөн.
 
Нарын шаарындагы мугалимдерди даярдоочу курсту бүтүп, Ат-Башы районундагы «Кара-Булуң», «Талды-Суу», Куланак районундагы «Пионер» жети жылдык мектептеринде мугалим, Нарын, Ат-Башы балдар үйлөрүндө улуу тарбиячы болуп иштеген. 1990-жылдан Кыргызстан Эл чеберлер союзунун мүчөсү. Узчулукту 1950-жылдардан баштаган. Ал саймачылыктын бардык түрлөрүн («басма сайма», «жөрмөмө сайма», «илме сайма», «чыраш сайма», «таңдай сайма», «көптүрмө сайма») пайдаланып, керебеттин аягын жапкыч, кийим жапкыч, туш кийиз, терезе тарткыч, комсомолдун, пионердин төш белгилерин, жеңиш орденин сайган. Андан сырткары топу, чыптама, кемсел, чапан өңдүүлөргө көркөм көчөттөрдү чыгармачылык жүздө түшүрүп келген. Анын кийиз буюмдарында «Салбай оюм», «мүйүз оюм», «бадам оюм», «табак оюм», «такта оюм», «гүл оюм» сыяктуулар арбын кездешет да, аларга кызыл, жашыл, көк, сары, сары кызыл сыяктуу боёкторду пайдаланып, түстөрдү бири бирине кылдат айкалыштырат. Шырдактарын жалпы оюмда алат да, табакча-табакча кылып берет. Анын өөн-бучкактарынан тушка тартылууга шартташкан килем шырдак жасоо ыкмаларын өздөштүргөн. Ал буюмдун «аламычы» үчүн көбүнчө калпактын өөнүнөн кийиз бетине майдалай төрт чарчы түр берип, оюм четине төрт элидей кара кийиз жээгинен тоо өркөчтөнгөн ак кийизден ичке «араа тиш» түшүрүп, алардын бурчтарына ортосунда өзөгү бар кызыл, сары, көк өңдөгү байчечекей гүлү сымал түрлөрүн түшүрөт. Мындай көркөмдүктөрдү уз шырдак оюмдарынын арасында да пайдаланат. Алар төрт «жүрөкчө оюм», төрт «гүл оюм», төрт «мүйүз оюм» бир табакчаны түзүп, ал эми кийиз буюмдарынын четине (жээк оюму) жарымы «колтук оюм» катары түшөт. Буюмдарынын четине кызыл-сарыдан гана милте (жээк, ыскыт) коюну уз адатка айланткан. Ал эл чыгармачылыгынын Бүткүл союздук II фестивалынын лауреаты. 

Сүрөтү түстүү баттамада. Катышкан көргөзмөлөрү, кароо-сынактары жана алган сыйлыктары  1982-ж. СССРдин түзүлгөндүгүнүн 60 жылдыгына карата «Элдик кол өнөрчүлөрдүн республикалык I кароо-сынагы». Шырдак түрлөрү үчүн Кыргызстан КП БК менен Кыргыз ССР Министрлер Советинин III даражадагы диплому; 1984-ж. Кыргыз ССРинин жана Кыргызстан Компартиясынын түзүлгөндүгүнүн 60 жылдыгына карата «Элдик чеберлердин көркөм буюмдарынын республикалык II кароо-сынагы». Кийиз жана сайма үлгүлөрү үчүн Кыргызстан КП БК менен Кыргыз ССР Министрлер Советинин IV даражадагы диплому; 1988 ж. «Элдик көркөм кол өнөрчүлөрдүн областтык кароо-сынагы». Шырдак буюмдары үчүн Кыргызстан КП Нарын обкомунун жана облаткомунуы I даражадагы диплому, Ардак грамотасы; 1990-ж. «Кыргызстан Эл чеберлер союзунун уюштуруу көргөзмөсү». Түр шырдактары менен катышкан.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Инсандар